OBRAZLOŽENJE 
Nacrta Plana djelovanja civilne zaštite

Na temelju članka 17. stavka 3. Zakona o sustavu civilne zaštite („Narodne novine“ broj 82/15, 118/18, 31/20, 20/21 i 114/22), izvršno tijelo jedinice lokalne samouprave donosi plan djelovanja civilne zaštite. 
Plan djelovanja civilne zaštite Grada Vodnjan-Dignano donosi se na temelju Procjene rizika od velikih nesreća na području Grada Vodnjan-Dignano, dok su nositelji, sadržaj i postupci u izradi Plana djelovanja propisani Pravilnikom o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku donošenja („Narodne novine“ broj 66/21). 
Gradonačelnik Grada Vodnjan-Dignano donio je dana 12. svibnja 2026. godine Odluku o izradi Procjene rizika od velikih nesreća za područje Grada Vodnjan-Dignano (KLASA: 240-01/26-01/3, URBROJ: 2163-10-01/01-26-01). Ovlašteni izrađivač odabran za pružanje usluga izrade navedenog dokumenta je tvrtka DLS d.o.o. iz Rijeke, Franje Čandeka 2B.
Početkom listopada 2026. godine tvrtka DLS d.o.o. dostavila je Gradu Vodnjan-Dignano radni nacrt Plana djelovanja civilne zaštite Grada Vodnjan-Dignano te je nakon pregleda dokumenta predloženo da se navedeni dokument, odnosno, Nacrt Plana djelovanja civilne zaštite Grada Vodnjan-Dignano prije usvajanja uputi na javno savjetovanje sa zainteresiranom javnošću. Plan djelovanja sustava civilne zaštite donosi se radi utvrđivanja organizacije, aktiviranja i djelovanja sustava civilne zaštite, zadaća i nadležnosti, ljudskih snaga i potrebnih materijalnotehničkih sredstava te mjera i postupaka za provedbu zaštite i spašavanja u katastrofi i velikoj nesreći. Plan djelovanja civilne zaštite donosi se na temelju Procjene rizika od pojedinih vrsta prijetnji i rizika koji mogu izazvati nastanak katastrofe i veće nesreće. Plan djelovanja civilne zaštite Grada Vodnjan-Dignano sastoji se od općeg i posebnih dijelova. Opći dio Plana sadrži opis područja odgovornosti nositelja izrade plana, upozoravanje, pripravnost, mobilizaciju (aktiviranje) i narastanje operativnih snaga sustava civilne zaštite, grafički dio te priloge (grafički prikazi, tablice, slike, zemljovidi, sheme i dr.). Posebni dio plana djelovanja civilne zaštite JLP(R)S sadrže razradu operativnog djelovanja sustava civilne zaštite tijekom reagiranja u velikim nesrećama i katastrofama. Na temelju članka 54. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku donošenja („Narodne novine“ broj 66/21), svi nositelji izrade planskih dokumenata u civilnoj zaštiti dužni su u postupak donošenja propisa uključiti javnost kako bi se prikupile informacije o interesima, stavovima i prijedlozima zainteresirane javnosti u vezi s javnim politikama na području civilne zaštite te pravovremeno uočile slabosti i negativni učinci javnih politika, a koje kroz postupak savjetovanja treba otkloniti prije njihovog formalnog usvajanja. 
Nadalje, na temelju članka 11. Zakona o pravu na pristup informacijama („Narodne novine“ broj 25/13, 85/15 i 69/22), jedinice lokalne samouprave dužne su provoditi savjetovanje s javnošću pri donošenju općih akata odnosno drugih strateških ili planskih dokumenata kada se njima utječe na interes građana i pravnih osoba. Na taj se način želi upoznati javnost sa predloženim Nacrtom te pribaviti mišljenja, primjedbe i prijedloge zainteresirane javnosti. Slijedom navedenog, Nacrt Plana djelovanja civilne zaštite Grada Vodnjan-Dignano upućuje se na savjetovanje s javnošću u trajanju od 30 dana te će biti dostupan na mrežnoj stranici Grada Vodnjan-Dignano za isto. 
